題高房山夜山圖爲江浙行省照磨李公略作
作者：周密
朝代：宋

paragraphs: 郎潛暇日多冥搜，夜深獨上千尺樓。
天回海立月正濕，風起雲涌山疑浮。
縈青繚白互變滅，浮嵐飛霧寒颼颼。
潛虯棲鶻聲磔磔，山鬼木客鳴呦呦。
城中癡兒方囈語，有夢不到千山幽。
遥岑寸碧目力遠，欲遡汗漫凌風游。
高侯落筆萬象泣，寫出千古蒼茫愁。
無聲詩與有聲畫，一夕異事傳南州。
玉琴在膝酒在手，欲寫天籟無莊周。
憑誰爲問華表鶴，城郭人民今是不。